TOʻLOV AGENTLIK TARMOGʻI ORQALI JISMONIY ShAXSLARNING TOʻLOVLARINI QABUL QILISh TARTIBI TOʻGʻRISIDA NIZOMNI TASDIQLASh HAQIDA
(resolution, 2010-05-01)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuni (Oʻzbekiston Respublikasi Oliy Majlisi Axborotnomasi, 1995-y., 12-son, 247-modda), Oʻzbekiston Respublikasi Prezidentining “Naqd pul muomalasini takomillashtirish va bankdan tashqari aylanmani qisqartirish borasidagi qoʻshimcha chora-tadbirlar toʻgʻrisida” 2005-yil 15-apreldagi PQ-57-son qaroriga (Oʻzbekiston Respublikasi qonun hujjatlari toʻplami, 2005-y., 39-son, 296-modda) va Oʻzbekiston Respublikasi Vazirlar Mahkamasining “Telekommunikatsiyalar va pochta aloqasi sohasida boshqaruv tizimini takomillashtirish chora-tadbirlari toʻgʻrisida” 2000-yil 22-noyabrdagi 458-son qaroriga (Oʻzbekiston Respublikasi qonun hujjatlari toʻplami, 2000-y., 9-10-son, 146-modda) muvofiq Oʻzbekiston Respublikasi Markaziy banki Boshqaruvi, Davlat soliq qoʻmitasi va Oʻzbekiston aloqa va axborotlashtirish agentligi qaror qiladilar: 1. Toʻlov agentlik tarmogʻi orqali jismoniy shaxslarning toʻlovlarini qabul qilish tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom “Oʻzbekiston Respublikasining Markaziy banki toʻgʻrisida”gi Oʻzbekiston Respublikasi Qonuni (Oʻzbekiston Respublikasi Oliy Majlisi Axborotnomasi, 1995-y., 12-son, 247-modda), Oʻzbekiston Respublikasi Prezidentining “Naqd pul muomalasini takomillashtirish va bankdan tashqari aylanmani qisqartirish borasidagi qoʻshimcha chora-tadbirlar toʻgʻrisida” 2005-yil 15-apreldagi PQ-57-son qaroriga (Oʻzbekiston Respublikasi qonun hujjatlari toʻplami, 2005-y., 39-son, 296-modda) va Oʻzbekiston Respublikasi Vazirlar Mahkamasining “Telekommunikatsiyalar va pochta aloqasi sohasida boshqaruv tizimini takomillashtirish chora-tadbirlari toʻgʻrisida” 2000-yil 22-noyabrdagi 458-son qaroriga (Oʻzbekiston Respublikasi qonun hujjatlari toʻplami, 2000-y., 9-10-son, 146-modda) muvofiq toʻlov agentlik tarmogʻi orqali jismoniy shaxslarning toʻlovlarini qabul qilish tartibini belgilaydi. 1. Mazkur Nizom quyidagi: a) yuridik shaxslar yoki yakka tartibdagi tadbirkorlar tomonidan bevosita jismoniy shaxslarga tovarlarni sotish (ishlarni bajarish, xizmatlarni koʻrsatish) boʻyicha; b) yuridik shaxslar va/yoki yakka tartibdagi tadbirkorlar tomonidan tadbirkorlik faoliyatini amalga oshirish boʻyicha; v) Oʻzbekiston Respublikasining norezidentlari foydasiga; g) naqd pulsiz tartibdagi, jismoniy shaxslar tomonidan bank plastik kartalaridan foydalanish bundan mustasno, shuningdek, “Elektron toʻlovlar toʻgʻrisida”gi Oʻzbekiston Respublikasi Qonuniga (Oʻzbekiston Respublikasi qonun hujjatlari toʻplami, 2005-y., 51-son, 373-modda) muvofiq chakana savdo tizimidagi hisob-kitoblarni amalga oshirish bilan bogʻliq boʻlgan munosabatlarga tatbiq etilmaydi. 2. Mazkur Nizomda quyidagi tushunchalardan foydalaniladi: bosh agent — yetkazib beruvchilar bilan tuzilgan shartnomalar asosida oʻzining toʻlov punktlari yoki toʻlov agentlari va subagentlarning toʻlov punktlari orqali yetkazib beruvchilar koʻrsatgan xizmatlar uchun dasturiy-apparat majmuidan foydalangan holda jismoniy shaxslardan toʻlovlarni qabul qilish boʻyicha vositachilik xizmatlarini koʻrsatuvchi yuridik shaxs; kafillik badali — shartnoma bajarilishini taʼminlash maqsadida toʻlov agenti/subagenti tomonidan bosh agentga va bosh agent tomonidan yetkazib beruvchiga oʻtkaziladigan, toʻlovlarni amalga oshirish uchun zakalat hisoblangan pul mablagʻi; yetkazib beruvchi — sotilgan mahsulotlar, bajarilgan ishlar va koʻrsatilgan xizmatlar (bundan keyingi oʻrinlarda xizmatlar deb yuritiladi) uchun jismoniy shaxslardan pul mablagʻlarini qabul qiluvchi, bosh agent bilan shartnomaga ega boʻlgan yuridik shaxs, kredit tashkilotlari bundan mustasno; terminal — bosh agentning dasturiy-apparat majmuidan (bundan keyingi oʻrinlarda dasturiy-apparat majmumi deb yuritiladi) foydalangan holda, jismoniy shaxslarning toʻlovlarini amalga oshirish uchun statsionar yoki mobil qurilma (tarmoqqa simsiz bogʻlanuvchi va mustaqil energiya bilan taʼminlanuvchi portativ-koʻchma qurilma), shu bilan birga, oʻz-oʻziga xizmat qilish qurilmasi (toʻlov agenti/subagent ishtiroki bilan yoki uning ishtirokisiz toʻlovlarni qabul qiluvchi oʻz-oʻziga xizmat qilish kioskalari); toʻlov agentlik tarmogʻi — oʻzaro tuzilgan shartnomalar asosida faoliyat yurituvchi bosh agent, toʻlov agentlari va subagentlarni qamrab oluvchi tizim; toʻlov agenti/subagent — jismoniy shaxslardan toʻlovlarni statsionar yoki mobil tarzda qabul qilish boʻyicha faoliyatni bosh agent bilan tuzilgan shartnoma asosida amalga oshiruvchi yuridik shaxs va/yoki yakka tartibdagi tadbirkor; toʻlovchi — yetkazib beruvchining oldidagi pul majburiyatlarini bajarish maqsadida, shu jumladan yetkazib beruvchining xizmatlariga oldindan toʻlovni amalga oshirish uchun bosh agent yoki toʻlov agenti/subagentga pul mablagʻlarini toʻlovchi jismoniy shaxs. 3. Toʻlovchilarning yetkazib beruvchilar, shuningdek, mahalliy davlat hokimiyati organlari va fuqarolarning oʻzini-oʻzi boshqarish organlari hamda boshqalar oldidagi pul majburiyatlarini bajarish uchun toʻlovchilardan toʻlovlarni qabul qilish bosh agent yoki toʻlov agenti/subagent tomonidan amalga oshiriladi. 4. Yuridik shaxsni bosh agent sifatida roʻyxatdan oʻtkazish Oʻzbekiston Respublikasi Markaziy banki (bundan keyingi oʻrinlarda Markaziy bank deb yuritiladi) tomonidan amalga oshiriladi. 5. Yuridik shaxsni bosh agent sifatida roʻyxatdan oʻtkazish uchun eng kam oylik ish haqining 140 ming barobari miqdorida haq undiriladi. Ustav fondida davlat ulushi 25 foizdan ortiq boʻlgan yuridik shaxs roʻyxatdan oʻtishda toʻlovdan ozod etiladi. 6. Markaziy bankda bosh agent sifatida roʻyxatga olingunga qadar yuridik shaxs: a) 200 000 yevro ekvivalentidan kam boʻlmagan miqdorda shakllantirilgan ustav fondiga; b) Toʻlovlarni yigʻish boʻyicha xizmat koʻrsatish yuzasidan: uyali aloqa operatorlari; Toshkent shahar telefon tarmogʻi; aholiga elektr energiyasini va tabiiy gazni yetkazib beruvchi tashkilotlar bilan imzolangan dastlabki shartnomalarga; v) qonun hujjatlarida belgilangan tartibda Oʻzbekiston aloqa va axborotlashtirish agentligi tomonidan berilgan litsenziyaga; g) keyinchalik tegishli sertifikat berish bilan dasturiy-apparat majmuida toʻlov agentlari/subagentlarni ishlashi uchun tayyorlov oʻquv dasturiga; d) dasturiy-apparat majmuining axborot va boshqa xavfsizlik, barqarorlik va uzluksizlik talablariga muvofiqligi toʻgʻrisidagi Oʻzbekiston aloqa va axborotlashtirish agentligining ekspert xulosasiga; e) Oʻzbekiston Respublikasi hududida mavjud boʻlgan dasturiy-apparat majmuiga; j) dasturiy-apparat majmuining turli xil hujjat aylanishida elektron raqamli imzolarga; z) Oʻzbekiston Respublikasining butun hududi boʻyicha 15 mingdan kam boʻlmagan miqdordagi toʻlov agentlari/subagentlarga; i) qonun hujjatlarida belgilangan tartibda roʻyxatga olingan oʻzining mahsulot belgisi va xizmat koʻrsatish belgisiga ega boʻlishi lozim. 7. Mazkur Nizomning 6-bandi talablariga javob beruvchi yuridik shaxs Markaziy bankka bosh agent sifatida roʻyxatdan oʻtkazish toʻgʻrisida ariza (bundan keyingi oʻrinlarda ariza deb yuritiladi) taqdim etadi. Arizaga: roʻyxatdan oʻtkazish uchun tegishli toʻlovni amalga oshirilganligini tasdiqlovchi bank toʻlov hujjati; yuridik shaxsning taʼsis hujjatlari va davlat roʻyxatidan oʻtkazilganligi haqidagi guvohnomaning notarial tasdiqlangan nusxalari; ustav fondi shakllantirilganligini tasdiqlovchi hujjat va hisobot davri uchun buxgalteriya balansining nusxasi (yangi tashkil etilgan tashkilotlar bundan mustasno); yetkazib beruvchilar bilan imzolangan dastlabki shartnomalar nusxalari; Oʻzbekiston aloqa va axborotlashtirish agentligi tomonidan berilgan litsenziyaning nusxasi; bosh agentning dasturiy-apparat majmuida ishlashga oʻqitish boʻyicha qoʻllanmasi va toʻlov agenti/subagentga oʻqishdan oʻtganligi toʻgʻrisida beriladigan sertifikatning namunasi; dasturiy-apparat majmuining axborot va boshqa xavfsizlik, barqarorlik va uzluksizlik talablariga muvofiqligi toʻgʻrisidagi Oʻzbekiston aloqa va axborotlashtirish agentligining ekspert xulosasi nusxasi; toʻlov agenti/subagentlarning nomiga roʻyxatga olingan qogʻoz koʻrinishidagi elektron raqamli imzo kalitlari sertifikatlarining reyestridan koʻchirma; auditorlik tashkiloti tomonidan tasdiqlangan 15 mingdan kam boʻlmagan toʻlov agenti/subagent mavjudligi haqidagi oxirgi auditorlik tekshiruvi hisobotidan koʻchirma; Oʻzbekiston Respublikasi Davlat patent idorasi tomonidan berilgan mahsulot belgisi va xizmat koʻrsatish belgisi guvohnomasining nusxasi ilova qilinadi. Mazkur bandda koʻrsatilgan hujjatlardan birining yoʻqligi arizani qaytarish uchun asos boʻladi. 8. Talab etiladigan hujjatlar ilova qilingan ariza qabul qilingan kundan boshlab 30 ish kunidan kechiktirmasdan roʻyxatga olish toʻgʻrisidagi qaror yoki asoslantirilgan rad javobi qabul qilinadi. Roʻyxatdan oʻtkazishni rad etish uchun asos boʻlgan sabablar bartaraf etilgandan keyin, roʻyxatdan oʻtkazish rad etilgan sanadan 3 oy oʻtgandan soʻng yuridik shaxs Markaziy bankka qayta murojaat qilish huquqiga ega. 9. Markaziy bank qaror qabul qilingandan soʻng 3 kun mobaynida yuridik shaxsni qabul qilingan qaror haqida yozma ravishda xabardor qiladi. Roʻyxatdan oʻtkazish rad qilingan taqdirda toʻlangan toʻlov summasi besh bank kuni mobaynida qaytarib berilishi lozim. Roʻyxatdan oʻtkazish toʻgʻrisida qaror qabul qilingan taqdirda Markaziy bank bosh agentni roʻyxatdan oʻtkazilganligi toʻgʻrisida guvohnoma beradi. 10. Toʻlovchilardan toʻlovlarni qabul qilish uchun bosh agent toʻlov agenti bilan shartnoma tuzadi. 11. Toʻlov agenti subagentlar bilan shartnomalar tuzish huquqiga ega. 12. Bosh agent bilan toʻlov agenti, shuningdek, toʻlov agenti bilan subagent oʻrtasida tuziladigan shartnomada shartnoma predmeti, tomonlarning oʻzaro munosabatlari va hisob-kitob tartibi, toʻlovlarni qabul qilish tartibi, yetkazib beruvchilar roʻyxati, toʻlov agenti/subagent toʻlovlarni qabul qilish huquqiga ega boʻlgan xizmat turlari, mukofot puli miqdori, taraflarning javobgarligi, nizolarni hal etish tartibi, shartnomaning amal qilish muddati, bosh agent mahsulot belgisidan va xizmat koʻrsatish belgisidan foydalanish tartibi, toʻlovlarni qabul qilish punktini joylashtirish tartibi, shuningdek, boshqa shartlar belgilangan boʻlishi lozim. 13. Bosh agent bilan toʻlov agenti, shuningdek, toʻlov agenti bilan subagent oʻrtasida shartnoma tuzishda toʻlov agenti va subagent quyidagi hujjatlarning nusxasini taqdim etishlari shart: a) toʻlov agenti/subagentning davlat roʻyxatidan oʻtkazilganligi haqidagi guvohnomani; b) toʻlov agenti/subagent rahbarining (yakka tartibdagi tadbirkorning) pasportini; v) toʻlovlarni qabul qilish punkti sifatida foydalaniladigan joyning ijara shartnomasini yoki toʻlov agenti/subagentning joyga egalik huquqini tasdiqlovchi hujjatlarni; g) toʻlovlarni kiritish uchun maxsus hisobvaraq ochish toʻgʻrisidagi xizmat koʻrsatuvchi bank bilan tuzilgan shartnomani. 14. Mazkur Nizomning 13-bandida belgilangan hujjatlarni taqdim etmagan toʻlov agenti/subagent bilan shartnoma tuzishga yoʻl qoʻyilmaydi. 15. Toʻlov agenti/subagent toʻlovchilardan toʻlovlarni toʻlov agenti/subagentning hisobvaragʻidan bosh agent/toʻlov agenti hisobvaragʻiga oʻtkazilgan kafillik badali miqdorida qabul qiladi. 16. Toʻlovlarni amalga oshirilishi uchun toʻlov agenti/subagentning dasturiy-apparat majmuida autentifikatsiyasi bosh agent bilan toʻlov agenti/subagent oʻrtasida imzolangan shartnomada koʻzda tutilgan login va parol berish yoʻli bilan hamda boshqa xavfsiz foydalanish vositalari orqali amalga oshiriladi. 17. Toʻlovchilardan toʻlovlarni qabul qilish usullari va imkoniyatlari yetkazib beruvchi bilan bosh agent oʻrtasida tuzilgan shartnomada belgilanadi. Bunda, toʻlovni qabul qilish shartlari va toʻlovchining asosiy identifikatsiya maʼlumotlari aniq va toʻliq qayd etilishi lozim. 18. Toʻlovchining yetkazib beruvchi oldidagi pul majburiyati toʻlov amalga oshirilgandan soʻng toʻlovchiga beriladigan chek olingan vaqtdan bajarilgan hisoblanadi. 19. Toʻlovni qabul qilish xizmatini koʻrsatishda toʻlovchidan bosh agent yoki toʻlov agenti/subagent tomonidan belgilangan tariflarga muvofiq mukofot puli olinishi mumkin. Bunda, tariflar barchaning tanishishi mumkin boʻlgan joyga joylashtirilishi lozim. Bosh agent yoki toʻlov agenti/subagent oʻz xizmatlari uchun olinadigan mukofot pulidan ortiq miqdorda qoʻshimcha mablagʻ (ustama narx) belgilashga va toʻlovchidan undirishga haqli emas. Toʻlovchining huquqlari buzilgan taqdirda, bosh agent yoki toʻlov agenti/subagent qonun hujjatlarida belgilangan tartibda javobgar boʻladi. 20. Toʻlov xato amalga oshirilganida bosh agent yoki toʻlov agenti/subagent amalga oshirilgan toʻlovni bekor qilishi lozim. Toʻlovni amalga oshirilganligini tasdiqlovchi tegishli hujjat taqdim etilganda, toʻlov bekor qilinadi. Amalga oshirilgan toʻlovni bekor qilish tartibi bosh agent tomonidan belgilanadi. 21. Qabul qilingan toʻlovlar haqidagi maʼlumotlar dasturiy-apparat majmuida va yetkazib beruvchining elektron moslamalarida qonun hujjatlarida belgilangan muddat davomida saqlanadi. 22. Mobil qurilmalardan foydalanuvchi bosh agent yoki toʻlov agenti/subagent potensial toʻlovchining manziliga tashrif buyurgan holda toʻlovlarni qabul qilish xizmatini koʻrsatish huquqiga ega. Bunda, toʻlov soʻzsiz mobil qurilmadan foydalanib, aniq vaqt rejimida chek bergan holda amalga oshiriladi. 23. Toʻlov muvaffaqiyatli amalga oshirilgandan soʻng toʻlovchiga chek berilishi lozim. 24. Bosh agent yoki toʻlov agenti/subagent tomonidan pul mablagʻlari qabul qilingandan soʻng toʻlovchiga chek bermaslik, bosh agent yoki toʻlov agenti/subagent qonun hujjatlariga muvofiq javobgarlikka tortiladi. 25. Chekda quyidagi maʼlumotlar boʻlishi lozim: a) bosh agentning nomi yoki bosh agentning roʻyxatga olingan mahsulot belgisi va xizmat koʻrsatish belgisi; b) bosh agent yoki toʻlov agenti/subagentning STIRi; v) yetkazib beruvchining nomi va toʻlangan xizmat turi; g) dasturiy-apparat majmuida roʻyxatga olingan toʻlov agenti/subagent terminalining raqami; d) toʻlovchining identifikatsiya maʼlumotlari (telefon raqami, shaxsiy hisobvaraq raqami va hokazo); e) toʻlovni amalga oshirish sanasi va vaqti; j) qabul qilingan pul mablagʻlarining umumiy miqdori; z) mukofot puli undirilganda, toʻlovchi tomonidan toʻlanadigan miqdori; i) toʻlovni amalga oshirish shartlari (aniq vaqt rejimida yoki kechiktirilgan holda); k) xizmatlar mohiyatidan kelib chiqadigan boshqa muhim maʼlumot. 26. Toʻlov amalga oshirilgandan soʻng toʻlovchiga beriladigan cheklar xizmatlar toʻlovini tasdiqlovchi hujjatlarga tenglashtiriladi. 27. Dasturiy-apparat majmuiga bogʻlangan oʻz-oʻziga xizmat qilish qurilmasi orqali toʻlovchi tomonidan toʻlov amalga oshirilishi mumkin. 28. Oʻz-oʻziga xizmat qilish qurilmasi va uning joylashuvi qonun hujjatlarida belgilangan barcha xavfsizlik talablariga javob berishi shart. 29. Oʻz-oʻziga xizmat qilish qurilmasi boshqa terminallar kabi mazkur Nizom bilan belgilangan talablarga javob beradigan tegishli cheklarni chiqarib berishi lozim. 30. Oʻz-oʻziga xizmat qilish qurilmasini joylashtirish uchun bosh agent yoki toʻlov agenti/subagent oʻz-oʻziga xizmat qilish qurilmasini ushbu joyda oʻrnatish huquqi bilan bogʻliq boʻlgan barcha kerakli hujjatlarga ega boʻlishi lozim. 31. Bosh agent yoki toʻlov agenti/subagent oʻz-oʻziga xizmat qilish qurilmasiga xizmat koʻrsatish boʻyicha kuzatuvchi va profilaktik-texnika ishlarini olib boruvchi javobgar shaxsni tayinlashi lozim. 32. Bosh agent yoki toʻlov agenti/subagent oʻz-oʻziga xizmat qilish qurilmasida yigʻilgan naqd pul mablagʻlarini qonun hujjatlarida belgilangan tartibda inkassatsiya qiladi. 33. Oʻz-oʻziga xizmat qilish qurilmasida yigʻilgan naqd pul mablagʻlarini inkassatsiya qilish tartibini buzganlik uchun bosh agent yoki toʻlov agenti/subagent qonun hujjatlariga muvofiq javobgar boʻladi. 34. Oʻz-oʻziga xizmat qilish qurilmasi toʻlovchiga yetkazib beruvchilarning xizmati uchun toʻlovni amalga oshirish maqsadida oʻz-oʻziga xizmat qilish qurilmasidan foydalanish boʻyicha qisqa yoʻriqnoma/maʼlumot bilan tanishish imkoniyatini berishi lozim. 35. Oʻz-oʻziga xizmat qilish qurilmasi toʻlovchi uchun toʻlov amalga oshirilayotgan yetkazib beruvchi xizmati boʻyicha kerakli maʼlumotlarni (yetkazib beruvchilar roʻyxati, mukofot puli miqdori va shu kabilar), shu jumladan, qonun hujjatlariga zid boʻlmagan boshqa har qanday maʼlumotni (axborot xabarlari va boshqalarni) oʻz ichiga olishi mumkin. 36. Toʻlovlarni qabul qilish xizmatni koʻrsatish va shartnoma shartlarini bajarish maqsadida toʻlov agenti/subagent bosh agentga, bosh agent yetkazib beruvchiga kafillik badalini oʻtkazib beradi. 37. Kafillik badalining boshlangʻich miqdori bosh agent bilan yetkazib beruvchilar, shuningdek, bosh agent bilan toʻlov agenti, toʻlov agenti bilan subagent oʻrtasida tuziladigan shartnomalarda belgilanadi. 38. Keyinchalik kafillik badali miqdori bir kundan kam boʻlmagan muddat davomida qabul qilingan toʻlovlar hajmi hisobidan tomonlarning oʻzaro kelishuviga muvofiq belgilanadi. 39. Kafillik badali yetkazib beruvchi tomonidan bosh agentdan yoki bosh agent tomonidan toʻlov agentidan, toʻlov agenti tomonidan esa subagentdan Oʻzbekiston Respublikasi milliy valyutasida qabul qilinadi. 40. Kafillik badali uchun yetkazib beruvchi va bosh agent yoki toʻlov agenti tomonidan foizlar hisoblanmaydi. 41. Toʻlov agenti kafillik badali sifatida pul mablagʻlarini bosh agent hisobvaragʻiga, subagent toʻlov agenti hisobvaragʻiga oʻzining asosiy talab qilib olinguncha depozit hisobvaragʻidan oʻz vaqtida oʻtkazib berishi lozim. 42. Kafillik badalining foydalanilmay qolgan mablagʻlari bosh agentga yoki toʻlov agenti/subagentga tegishli shartnoma oʻz kuchini yoʻqotgan yoki bekor qilingan hollarda qaytarib beriladi. 43. Bosh agent yoki toʻlov agenti/subagentning arizasiga asosan xizmat koʻrsatuvchi bank 22604 balans hisobvaragʻida “Mijozlarning boshqa depozitlari — Jamgʻarma — Maqsadli” maxsus hisobvaraq ochadi. 44. Maxsus hisobvaraq ochish uchun bosh agent yoki toʻlov agenti/subagent xizmat koʻrsatuvchi bankka pul tushumini inkassatsiya qilish toʻgʻrisidagi shartnomani taqdim qiladi. 45. Bosh agent yoki toʻlov agenti/subagentning maxsus hisobvaragʻi ular tomonidan naqd pul mablagʻlarini inkassatsiya xizmati orqali topshirish yoʻli bilan toʻldirilishi lozim. 46. Bosh agent yoki toʻlov agenti/subagent inkassatsiya xaltalariga savdo tushumini solishda yuk xati va ilova qaydnomasining orqa tomoniga quyidagi yozuvni kiritadi: “Bosh agent yoki toʻlov agenti/subagentning toʻlovchilardan toʻlovlarni qabul qilish boʻyicha naqd pul tushumi ____________ soʻmni tashkil etadi”. 47. Bosh agent yoki toʻlov agenti/subagentining inkassatsiya qilingan tushumi 19903 — “Inkassatsiya qilingan pul tushumlari va cheklar” hisobvaragʻi orqali 22604 — “Mijozlarning boshqa depozitlari — Jamgʻarma — Maqsadli” hisobvaragʻiga oʻtkazib beriladi. Boshqa bank mijozining inkassatsiya qilingan naqd pul tushumini oʻtkazish uchun 29804 — “Boshqa banklar mijozlarining inkassatsiya qilingan pul tushumlari va cheklari” hisobvaragʻi ochiladi. 48. Jismoniy shaxslarning bank plastik kartochkalaridan kelib tushgan mablagʻlarni kiritish uchun 555 bilan tugagan 29814 — “Mijozning hisobvaragʻiga oʻtkazilishi lozim boʻlgan, terminallar orqali kelib tushgan tushumlar” hisobvaragʻi ochiladi. 49. Banklar oʻz navbatida keyingi ish kunidan kechiktirmasdan 29804 yoki 29814 hisobvaraqlariga oʻtkazilgan mablagʻlarni bosh agent yoki toʻlov agenti/subagentning 22604 — “Mijozlarning boshqa depozitlari — Jamgʻarma — Maqsadli” hisobvaragʻiga memorial order bilan oʻtkazadi. 50. Kafillik badalini toʻldirish bosh agent yoki toʻlov agenti/subagentning asosiy talab qilib olinguncha depozit hisobvaragʻidan faqatgina 22604 maxsus hisobvaragʻidan oʻtkazilgan mablagʻ doirasida amalga oshiriladi. 51. Xizmat koʻrsatuvchi banklar bosh agent yoki toʻlov agenti/subagentning maxsus hisobvaragʻiga faqatgina bosh agent va toʻlov agenti/subagent tomonidan toʻlovlarni amalga oshirish xizmatini koʻrsatish boʻyicha qabul qilingan naqd pul mablagʻlarining kiritilishini taʼminlashga javobgardirlar. 52. Bosh agent har oyning oʻninchi sanasidan kechiktirmasdan Markaziy bankning hududiy bosh boshqarmalariga toʻlov agentlik tarmogʻi orqali amalga oshirilgan toʻlovlar toʻgʻrisida maʼlumot taqdim etadi. 53. Toʻlov agentlik tarmogʻi yetkazib beruvchining tizimiga ulanish va toʻlovchilarning toʻlovlari haqidagi maʼlumotlarni uzatish imkonini beruvchi dasturiy-apparat majmuidan foydalanadi. 54. Toʻlov bosh agentning yetkazib beruvchi va bosh agent, bosh agent va toʻlov agenti, toʻlov agenti va subagent oʻrtasida tuzilgan shartnoma asosida belgilangan qoidalarga muvofiq umumiy foydalanishdagi telekommunikatsiya tarmogʻidan foydalangan holda, toʻlovchilarning toʻlovlarini qabul qilish boʻyicha yetkazib beruvchi, bosh agent, toʻlov agenti/subagentning birgalikdagi faoliyati orqali amalga oshiriladi. 55. Etkazib beruvchi va bosh agent dasturiy-apparat majmui orqali toʻlov agenti/subagentning toʻlovlari oʻtishida ishning uzluksizligi va barqarorligini taʼminlashi lozim. 56. Dasturiy-apparat majmuida uzilishlar yoki ishlarning yomonlashuvi yuz bergan taqdirda, yetkazib beruvchi va bosh agent shartnomada belgilangan muddatda va shaklda bir-birlariga bu haqda xabar berishlari lozim. Bunday holatlar yuz berganda, bosh agent shartnomada belgilangan muddatda va shaklda toʻlov agenti/subagentni joriy nuqsonlar haqida xabardor qilishi lozim. 57. Toʻlov agenti/subagent dasturiy-apparat majmuiga bosh agentning roziligisiz oʻzgartirishlar kiritishga va undan foydalanishga haqli emas. 58. Qabul qilinayotgan toʻlovlarning xavfsizligini taʼminlash maqsadida toʻlov agenti/subagent bosh agent tomonidan berilgan dasturiy-apparat majmuiga ulanish imkoniyatining har qanday vositalarini uchinchi shaxslarga taqdim etmasligi shart. 59. Bosh agent yoki toʻlov agenti/subagent, shuningdek, yetkazib beruvchining dasturiy-apparat majmuida xavfsizlik va axborot muhofazasini taʼminlash boʻyicha, shu jumladan, har qanday qurilmalarga ruxsatsiz kirish, ularga oʻzgartirish kiritish, ularning yoʻqolishi, yoʻq qilinishi va blokirovka qilinishining oldini oluvchi talablarni ishlab chiqishi va rioya etishi lozim. 60. Bosh agent yoki toʻlov agenti/subagent, shuningdek, yetkazib beruvchiga dasturiy-apparat majmuida xavfsizlik va axborot muhofazasini taʼminlashning qoʻshimcha vositalari va usullarini oʻrnatishi mumkin. 61. Toʻlovchilardan toʻlovlarni qabul qilish xizmatini koʻrsatish boʻyicha faoliyat yuritayotgan yuridik shaxslar mazkur Nizom kuchga kirgandan keyin bir oy muddat ichida Markaziy bankda bosh agent sifatida roʻyxatdan oʻtishlari shart. 62. Davlat soliq xizmati organlari qonun hujjatlarida belgilangan tartibda toʻlov agentlik tarmogʻi faoliyati ustidan nazoratni amalga oshiradi va ular tomonidan naqd pul tushumini bank kassalariga inkassatsiya xizmati orqali topshirilishini monitoring qiladi. Davlat soliq xizmati organlari bosh agent, toʻlov agenti/subagentning faoliyatini tekshirish paytida toʻlovchilardan qabul qilingan naqd pul tushumini haqiqatda bank kassalariga topshirilgan naqd pul tushumi bilan solishtiradi. 63. Mazkur Nizomga muvofiq oʻz faoliyatini amalga oshiradigan tomonlar oʻrtasida yuzaga keladigan nizolar qonun hujjatlarida belgilangan tartibda hal etiladi.